ORDE do 21 de xuño de 2005 pola que se convoca o Premio Galicia á Innovación Empresarial correspondente aos Premios Galicia de Investigación 2005.
CONSELLERÍA DE INNOVACIÓN, INDUSTRIA E COMERCIO — III. OUTRAS DISPOSICIÓNS — 28/06/2005

O Decreto 202/1998, do 25 de xuño, modificado polos Decretos 138/1999 e 177/2002 do 7 e do 10 de maio respectivamente, crea, ademais dos Premios Galicia de Investigación, o Premio Galicia á Innovación Empresarial, destinado a recoñecer e estimular o esforzo innovador por parte das pequenas e medianas empresas (Pemes). A innovación tecnolóxica é un elemento clave para aumentar a produtividade das empresas e consecuentemente a súa competitividade, converténdose así nun instrumento de primeira orde para lograr o desenvolvemento económico de Galicia.
O Plan Galego de Investigación e Desenvolvemento Tecnolóxico (2002-2005), aprobado polo Consello da Xunta de Galicia o 14 de marzo de 2002 (DOG do 4 de abril) ten, entre outros, o obxectivo de fomentar a participación das empresas no proceso de innovación. A este respecto, e conforme dispón o artigo 7 do Decreto 223/2003, do 11 de abril (DOG de 24 de abril), polo que se establece a estrutura orgánica da Consellería de Innovación, Industria e Comercio e se distribúe a competencia para o exercicio da potestade sancionadora entre os seus órganos, a xestión do PGIDIT é competencia da Dirección Xeral de Investigación e Desenvolvemento, como centro directivo integrado na dita consellería e encargado da ordenación, planificación, coordinación, execución e seguimento das competencias en materia de investigación.
Por esta razón, e tendo en conta as súas competencias, tanto a Consellería de Innovación, Industria e Comercio como o Instituto Galego de Promoción Económica (Igape) decidiron, como continuación da colaboración iniciada no ano 1999, apoiar economicamente a convocatoria do Premio á Innovación Empresarial 2005, creado polos devanditos decretos, aportando 31.970 A e 18.030 A respectivamente.
En consecuencia, esta consellería
DISPÓN:
Artigo 1º
Convocar o Premio Galicia de Innovación Empresarial destinado ao recoñecemento das pequenas e medianas empresas que teñan feito un notable esforzo innovador contribuíndo á transferencia e á explotación dos resultados da investigación, de acordo coas seguintes bases:
Primeira.-O premio estará dotado con 50.000 euros que se aboarán con cargo á partida orzamentaria 08.05.432A.770.0 dos orzamentos xerais da Comunidade Autónoma de Galicia para o ano 2005.
A dotación desta partida realizouse con fondos da Dirección Xeral de Investigación e Desenvolvemento (31.970 A) e con fondos do Igape (18.030 A) que
foron obxecto dunha ampliación de crédito na aplicación da Dirección Xeral de Investigación e Desenvolvemento. O premio vai acompañado dun diploma acreditativo e dunha placa conmemorativa.
Estas axudas acóllense ao réxime autorizado nº N 498/2000, Réxime de axudas rexionais ao investimento, a investigación, a formación, o rescate e a reestruturación, o emprego non vinculado ao investimento e as Pemes (Galicia), aprobado por Decisión da Comisión Europea en data 20-6-2001 para o período 2000-2006 e o Decreto 172/2001, do 12 de xullo sobre incentivos para o desenvolvemento económico e fomento da actividade empresarial na Comunidade Autónoma de Galicia.
Segunda.-Poderán concorrer ao premio as Pemes galegas situadas ou non en Galicia, que teñan feito un notable esforzo innovador nos últimos catro anos e non recibisen o premio no dito período. Poderán ser premiadas outras Pemes non galegas con algún tipo de vinculación acreditada con Galicia e que teñan realizado unha innovación tecnolóxica salientable nos últimos catro anos. Así mesmo, tamén poderán concorrer ao citado premio aquelas empresas que, como consecuencia do seu esforzo innovador, deixaron de ser Pemes transformándose en grandes empresas sempre que a dita transformación se producise nos últimos tres anos.
Entenderase por pequena e mediana empresa (PEME), de acordo co disposto na Recomendación da Comisión das Comunidades Europeas do 6 de maio de 2003 (DOUE L 124, do 20 de maio), as empresas que cumpran as condicións seguintes:
a) Que empreguen a menos de 250 persoas.
b) Que teñan un volume de negocio anual que non exceda de 50 millóns de euros ou cun balance xeral anual que non exceda de 43 millóns de euros.
Para o cálculo dos efectivos e os importes financieros mencionados estarase ao disposto na Recomendación da Comisión do 6 de maio de 2003 sobre a definición de microempresas, pequenas e medianas empresas (DOUE L 124, do 20 de maio).
Terceira.-As candidaturas serán presentadas polas propias empresas ou pola Confederación de Empresarios de Galicia utilizando o modelo oficial que se publica como anexo a esta orde e dispoñible na internet nos enderezos:
-http:/ www.dxid.org
-http: // www.xunta.es/conselle/in
As solicitudes irán xunto cos seguintes documentos:
1. Copia cotexada da tarxeta de persoas xurídicas ou tarxeta de identificación fiscal.
2. Poderes suficientes do solicitante e copia compulsada da escritura de constitución e modificación, e, se é o caso, da persoa xurídica á que representa, debidamente inscrita no rexistro mercantil ou industrial.
3. Certificación acreditativa de encontrarse ao día das obrigas tributarias coas facendas estatal e autonómica expedidas pola Axencia Tributaria e pola Consellería de Economía e Facenda, respectivamente así como certificación de encontrarse ao corrente nos pagamentos das cotas de Seguridade Social.
4. Fotocopia compulsada do imposto sobre sociedades correspondentes ao último ano.
5. Memoria descritiva na que se expoñan as razóns polas que a actividade realizada pola empresa a fan merecedora do premio.
6. Documentación que acredite a innovación realizada pola empresa e descrita na memoria do punto anterior.
7. Outra documentación adicional que poida contribuír a mellor avaliación da proposta.
8. No caso de que a empresa recibise, nos últimos catro anos, algunha subvención para realizar innovación deberá achegar copia do proxecto subvencionado e o importe da subvención recibida.
Os documentos 5, 6 e 7 presentaranse por septuplicado.
Cuarta.-As solicitudes presentaranse na Dirección Xeral de Investigación e Desenvolvemento, Xunta de Galicia, situada na rúa Feáns, número 7, local C, C.P.: 15706 Santiago de Compostela no prazo de 40 días naturais contados desde o día seguinte ó da publicación no DOG desta orde, ou por calquera dos procedementos previstos na Lei 30/1992, do 26 de novembro, de réxime xurídico das administracións públicas e do procedemento administrativo común.
Quinta.-A selección será realizada por un xurado constituído por:
Presidente:
Director xeral de Investigación e Desenvolvemento ou persoa en quen delegue.
Vogais:
Unha persoa proposta por cada unha das seguintes entidades:
-Consellería de Innovación, Industria e Comercio.
-Instituto Galego de Promoción Económica.
-Confederación de Empresarios de Galicia.
-Fundación Empresa-Universidade Galega (Feuga).
Secretario:
Un funcionario da Dirección Xeral de Investigación e Desenvolvemento que actuará con voz pero sen voto.
Sexta.-O premio poderá ser declarado deserto. O xurado adoptará os seus acordos por maioría simple, dirimindo os posibles empates o voto de calidade do presidente. A decisión do xurado será inapelable.
Para a avaliación das candidaturas recibidas o xurado terá en conta os criterios de valoración seguintes:
a) Proxectos de I+D desenvolvidos con financiamento obtido a través de convocatorias públicas ou con financiación propia da empresa.
b) Publicacións e relatorios científico-técnicos derivados de proxectos de investigación.
c) Existencia de departamento de I+D e tamaño relativo del.
d) Actividades de desenvolvemento precompetitivo tales como prototipos non comercializables, planta piloto, etc...
e) Actividades de investigación tecnolóxica: produtos e procesos desenvolvidos.
O xurado trasladará a súa proposta á Dirección Xeral de Investigación e Desenvolvemento, que a elevará ao conselleiro de Innovación, Industria e Comercio para que resolva. A resolución, que porá fin á vía administrativa, será publicada no DOG.
Artigo 2º
O premio obxecto desta convocatoria, unha vez resolto, será obxecto de entrega en acto público que se anunciará oportunamente.
Artigo 3º
A convocatoria, as súas bases e todos cantos actos administrativos deriven dela, poderán ser impugnados polos interesados nos casos e na forma establecidos na Lei 4/1999, de modificación da Lei 30/1992, de réxime xurídico das administracións públicas e do procedemento administrativo común.
Artigo 4º
Para os efectos establecidos nos artigos 42.2º e 43.4º da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, o prazo máximo para resolver as solicitudes correspondentes será de 6 meses, contados desde a data de publicación desta convocatoria, ditándose resolución expresa con respecto á antedita liña de axudas.
Disposición derradeira
Esta orde entrará en vigor a partir do día seguinte ao da súa publicación no Diario Oficial de Galicia.
Santiago de Compostela, 21 de xuño de 2005.
Juan Rodríguez Yuste
Conselleiro de Innovación, Industria e Comercio
CONSELLERÍA DE POLÍTICA AGROALIMENTARIA E
DESENVOLVEMENTO RURAL